L 96/86
ET
Euroopa Liidu Teataja
5.4.2023
(5)
Harmoneeritud standardi EN 71–13:2021+A1:2022 nõuded on selgemalt seotud direktiivi 2009/48/EÜ nõuetega.
Nimelt viiakse standardi EN 71–13:2021 uue versiooniga standard kooskõlla direktiiviga 2009/48/EÜ, mida on muudetud komisjoni direktiividega (EL) 2020/2088 (6) ja (EL) 2020/2089 (7).
Standardi tabelid 1 ja 2 on läbi vaadatud ning standardisse on lisatud täiendav tabel 3, et võtta arvesse direktiividega (EL) 2020/2088 ja (EL) 2020/2089 kehtestatud allergeensete lõhnaainete loetelude muudatusi direktiivis 2009/48/EÜ.
Standardi tabelis 3 on loetletud allergeensed lõhnaained, mis vastavalt direktiivile 2009/48/EÜ tuleb märkida mänguasja etiketile, pakendile või mänguasja infolehele.
Standard EN 71–13:2021+A1:2022 sisaldab täpsustust, et kosmeetika­ komplektid ja maitsmismängud ei ole mõeldud alla 36 kuu vanustele lastele.
See täpsustus vastab sõnaselgelt direktiivi 2009/48/EÜ II lisa III osa punkti 12 teises lõigus sätestatud nõudele.
(6)
Komisjon hindas koos CENiga, kas CENi koostatud harmoneeritud standard EN 71–13:2021+A1:2022 vastab 9. juuli 2009. aasta taotlusele M/445.
Komisjon hindas ka vastavust rakendusotsuses C(2022)7410 sätestatud uuele taotlusele.
Harmoneeritud standard vastab nõuetele, mida see peaks täitma ja mis on sätestatud direktiivis 2009/48/EÜ.
Seepärast on asjakohane avaldada viited nimetatud standardile Euroopa Liidu Teatajas.
(7)
Harmoneeritud standardiga EN 71–13:2021+A1:2022 asendatakse harmoneeritud standard EN 71–13:2021.
Seepärast on asjakohane kustutada Euroopa Liidu Teatajast viide sellele standardile.
(8)
Selguse, otstarbekuse ja lihtsuse huvides tuleks direktiivi 2009/48/EÜ toetuseks koostatud ja asjaomastele nõuetele vastavate harmoneeritud standardite täielik loetelu avaldada ühes õigusaktis.
Direktiivi 2009/48/EÜ toetuseks koostatud harmoneeritud standardite viited on praegu avaldatud rakendusotsuses (EL) 2021/1992.
Sellest tulenevalt on vaja asendada rakendusotsus (EL) 2021/1992 uue otsusega.
(9)
Harmoneeritud standardi järgimine lubab alates selle standardi viite Euroopa Liidu Teatajas avaldamise kuupäevast eeldada vastavust asjaomastele olulistele nõuetele, mis on sätestatud liidu ühtlustamisõigusaktides.
Seepärast peaks käesolev otsus jõustuma selle avaldamise päeval,
ON VASTU VÕTNUD KÄESOLEVA OTSUSE:
Artikkel 1 Direktiivi 2009/48/EÜ toetuseks koostatud harmoneeritud mänguasjastandardite viited, mis on esitatud käesoleva otsuse lisas, avaldatakse Euroopa Liidu Teatajas.
Artikkel 2 Rakendusotsus (EL) 2021/1992 tunnistatakse kehtetuks.
Artikkel 3 Käesolev otsus jõustub Euroopa Liidu Teatajas avaldamise päeval.
(6) Komisjoni 11. detsembri 2020. aasta direktiiv (EL) 2020/2088, millega muudetakse Euroopa Parlamendi ja nõukogu direktiivi 2009/48/EÜ II lisa seoses mänguasjades sisalduvate allergeensete lõhnaainete kohta käiva märgistusega (ELT L 423, 15.12.2020, lk 53).
(7) Komisjoni 11. detsembri 2020. aasta direktiiv (EL) 2020/2089, millega muudetakse Euroopa Parlamendi ja nõukogu direktiivi 2009/48/EÜ II lisa seoses allergeensete lõhnaainete keelamisega mänguasjades (ELT L 423, 15.12.2020, lk 58).